La planta d’asfalt es situaria dins l’empresa Cales de Pachs
11/12/2019 - 19:00h
La Plataforma ‘El Penedès diu NO a la instal·lació d’una planta asfàltica a Pacs’ ha lliurat a l’Ajuntament les firmes recollides en només 10 dies
La Plataforma ‘El Penedès diu NO a la instal·lació d’una planta asfàltica a Pacs’ ha recollit en només deu dies més de 3.404 signatures en paper i 2.427 a través de la plataforma Change.org per demanar que s’aturi la instal·lació d’aquesta empresa de fabricació d’aglomerat asfàltic al municipi.
El col·lectiu, constituït conjuntament per veïns de Pacs i Les Cabanyes, s’ha organitzat aquests dies de forma molt activa per tal d’oposar-se al projecte que s’ubicaria en terrenys propietat de Cales de Pachs, aconseguint, en un temps rècord, el suport d’una part important la ciutadania, entitats, associacions, així com el suport dels ajuntaments de la comarca.
Des de la plataforma han explicat que “la planta asfàltica que es vol establir és totalment incompatible amb el territori que ha concentrat l’esforç de moltes empreses en els darrers anys de destinar recursos cap a una viticultura sostenible i ecològica per tal de desenvolupar, d’una manera molt activa, l’enoturisme en un territori amb més de 2.700 anys d’història vitivinícola”.
“Diferents estudis avalen les emissions de gasos difosos amb COV (compostos orgànics volàtils) que la indústria asfàltica emet i que poden tenir efectes nocius en la salut i el medi ambient. A causa de la proximitat de les cases i nuclis urbans, el projecte de la planta genera preocupació en la població dels municipis afectats”, han afegit els membres del col·lectiu.
Segons han explicat responsables de l’associació, dimarts es van reunir tècnics dels 3 ajuntaments afectats per la instal·lació, acompanyats per l’alcaldessa de Pacs, amb el Departament d’Urbanisme de la Generalitat, amb qui s’ha acordat la necessitat de fer informes complementaris que es presentaran en una pròxima reunió al gener.
“Durant les setmanes que vénen la plataforma seguirà treballant i persistint per sumar esforços, recollint signatures dels ciutadans que volen expressar el seu rebuig al projecte de producció asfàltica a Pacs del Penedès”, han sentenciat des de la plataforma.